## Rješenje kojim se Marku Petrasu iz Zagreba oduzima dozvola za obavljanje poslova brokera

### NN 73/2006 (3.7.2006.), Rješenje kojim se Marku Petrasu iz Zagreba oduzima dozvola za obavljanje poslova brokera

# HRVATSKA AGENCIJA ZA NADZOR FINANCIJSKIH USLUGA

1743

Temeljem odredbi članka 15. točka 4. alineja 1.
i članka 8. stavak 1. Zakona o Hrvatskoj agenciji za nadzor financijskih usluga
(»Narodne novine« br. 140/05), Uprava Hrvatske
agencije za nadzor financijskih usluga, po službenoj dužnosti u predmetu
oduzimanja dozvole za obavljanje poslova brokera Marku Petrasu
iz Zagreba, Karašička 38, na sjednici održanoj 21.
lipnja 2006. godine donijela je

## RJEŠENJE

1. Marku Petrasu iz
Zagreba, Karašička 38, oduzima se dozvola za
obavljanje poslova brokera.

2. Ovo rješenje upisuje se u Registar ovlaštenih
brokera, koji vodi Hrvatska agencija za nadzor financijskih usluga.

3. Ovo rješenje objavit će se u »Narodnim
novinama«.

```
Obrazloženje
```

Rješenjem Komisije za vrijednosne papire
Republike Hrvatske, klasa: UP/I-450-08/03-02/516 od 7. listopada 2003. godine,
Marku Petrasu iz Zagreba, zaposleniku ovlaštenog
društva Raiffeisenbank Austria
d.d. Zagreb, bila je na neodređeno vrijeme izdana dozvola za obavljanje poslova
brokera. Kasnije se Marko Petras zaposlio u
ovlaštenom društvu Prospectus vrijednosni papiri
d.o.o. Zagreb.

Sukladno odredbi članka 10. stavak 1. Pravilnika
o sadržaju zahtjeva za izdavanje i postupku izdavanja dozvola ovlaštenim
društvima i osobama ovlaštenim za obavljanje poslova s vrijednosnim papirima
(»Narodne novine« br. 143/02), broker je dužan
kontinuirano obavljati poslove sukladno Zakonu o tržištu vrijednosnih papira
(»Narodne novine« br. 84/02, dalje: ZTVP) i aktima
Hrvatske agencije za nadzor financijskih usluga (dalje: Agencija). Odredbom
članka 58. stavak 1. točka 7. ZTVP-a propisano je da će Agencija rješenjem
oduzeti dozvolu brokeru koji prestane ispunjavati uvjete na temelju kojih mu je
dozvola izdana ako, u roku koji Agencija odredi, te uvjete ne ispuni.

Ovdje napominjemo da se, sukladno odredbi članka
23. Zakona o Hrvatskoj agenciji za nadzor financijskih usluga (»Narodne novine«
br. 140/05, dalje: Zakon), koji je stupio na snagu
28. studenoga 2005. godine, a primjenjuje se od 1. siječnja 2006. godine, u
ZTVP-u, drugim zakonima i svim podzakonskim propisima
naziv »Komisija za vrijednosne papire Republike Hrvatske« zamjenjuje nazivom
»Hrvatska agencija za nadzor financijskih usluga«, koja je pravni slijednik
Komisije za vrijednosne papire Republike Hrvatske.

Budući da je rješenjem Agencije, klasa:
UP/I-450-08/06-05/03 od 2. ožujka 2006. godine, društvu Prospectus
invest d.o.o. Zagreb (ranija tvrtka: Prospectus vrijednosni papiri d.o.o.) oduzeta dozvola za
obavljanje svih poslova s vrijednosnim papirima, slijedom čega je isto prestalo
biti ovlašteno društvo, to je Marku Petrasu
zaključkom klasa: UP/I-450-08/06-07/15 od 2. ožujka 2006. godine bio određen
rok od 3 (tri) mjeseca za dostavu dokaza da je zaposlen u ovlaštenom društvu na
poslovima trgovine s vrijednosnim papirima. Iz dostavnice je razvidno da je
imenovanom predmetni zaključak uručen dana 6. ožujka 2006. godine.

Kako Marko Petras nije
u roku od 3 mjeseca (do 6. lipnja 2006. godine), a niti naknadno, Agenciji
dostavio dokaz o zaposlenju, valjalo je riješiti kao u izrijeci ovog rješenja,
dakle oduzeti mu dozvolu za obavljanje poslova brokera i provesti upis
oduzimanja dozvole u Registru ovlaštenih brokera koji vodi Agencija, s danom
upisa 21. lipnja 2006. godine, pod rednim brojem 193 (sto devedeset tri).

Sukladno odredbi članka 8. stavak 3. Zakona, ovo
rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali
se protiv istoga može pokrenuti upravni spor podnošenjem tužbe Upravnom sudu
Republike Hrvatske u roku od 30 dana od dana primitka ovog rješenja.

Klasa: UP/I-450-08/06-07/15

Urbroj: 326-103/06-2

Zagreb, 21. lipnja 2006.

Predsjednik Uprave

**Ante Samodol, v. r.**

Rješenje, NN 73/2006-1743